लेह दे बाहर सिड़कै दे खब्बै पासें, असें सिड़का आली बक्खी ढालवें चार-पंज फुट उच्चे चबूतरे दिक्खै। इन्दी लम्बाई बी कोई सौ फुट होग। इन्दे उप्पर सैकड़ें दी संख्या च चैड़ै-चैड़े पत्थर पेदे हे जिन्दे उप्पर खुदाई करियै बुद्ध-मत्र लिखे दे हे। इनें गी इत्थें ‘मादे’ आखदे न। लद्दाख च हर ग्रां दे बाहर ए मादे होन्दे न। लेह नग्गर प्राचीन समें च इक ऐसे बपारी रस्ते दा केन्द्र हा जित्थूं दा ल्हासा (तिब्बत) ते यारकन्द आदि कन्ने बन्ज-बपार होन्दा हा। लद्दाख दा खेतर-फल जम्मू-कश्मीरा दे बाकी सारे अलाके कोला मता ऐ। पर इस सारे लाके दी अबादी बड़ी गै घट्ट ऐ। इस बेल्लै लद्दाख दी अबादी 90,000(नब्बे हजार) दे लगभग ऐ। इन्दे च बुद्ध धर्म मन्नने आलें दी संख्या मती ऐ।